Gameloft, producător şi dezvoltator de jocuri video, a decis să închidă studioul din Cluj-Napoca, deschis în urmă cu 15 ani, și să concedieze toți cei 136 de angajați din acest sediu, a transmis compania pentru Economedia.
„La nivel de companie trebuie să reevaluăm în mod constant capacitățile noastre de producție. După o analiză atentă și răspunzând condițiilor unei piețe în continuă schimbare, a devenit necesar să implementăm o reducere a forței de muncă. Din păcate, acest lucru ne aduce în situația de a închide punctul nostru de lucru din Cluj și de a ne despărți de cei 136 de angajați.
Această decizie nu a fost una ușoară și înțelegem impactul pe care îl are asupra angajaților afectați. Vom lucra alături de ei, de la caz la caz, pentru a găsi cea mai bună modalitate de a gestiona situația”, a transmis Gameloft la solicitarea Economedia.
Doru Șupeală prin Hacking Work este primul care a scris despre concedierile de la Gameloft, urmărind cu religiozitate evoluția sectorului IT din România.
Informația a venit de la un angajat, care a transmis că, pe data 13 mai 2024, în urma unei întâlniri interne cu toți angajații de la studioul din Cluj-Napoca, aceștia au fost anunțați că studioul se va închide definitiv, la decizia sediului central și Vivendi. „Pe data de 10 iunie vom primi preavizele, iar pe data de 10 iulie va fi ultima zi de lucru pentru 200+ angajați”, a transmis acesta.
Hacking Work mai scrie, citând surse independente, că Gameloft intenționează să renunțe integral la biroul său din România și să mute întreaga activitate derulată aici către Asia, astfel că, în perioada următoare, este foarte posibil ca și biroul din București al Gameloft să fie închis.
Citește și:
„Cutremurul” din IT continuă, impulsionat și de problemele din sectorul automotive. Una dintre cele mai mari companii din țară, NTT Data, renunță la oameni: Angajații se plâng de concedieri mascate/ Compania spune că propune încheieri amiabile ale colaborării pentru 35 de angajați
Piața muncii în sectoarele în care s-au tăiat facilități fiscale în 2023: Ce salarii se câștigă în IT, Construcții, Agricultură, la început de an? Scădere semnificativă a ofertelor de job-uri în IT, sector afectat de concedierile anunțate de giganții mondiali ai tehnologiei